
ACTA APOSTOLICAE SEDIS 


COMMENTARIUM OFFICIALE 


ACTA BENEDICTI PP. XV 


EPISTOLA 


AD CAROLUM HAMEL ET HENRICUM SAINT-OLIVE, COETUS MODERANDO OPERI 
« A PROPAGATIONE FIDEI » ALTERUM PARISIIS ALTERUM LUGDUNI 
PRAESIDES, GRATULANDI HORTANDIQUE CAUSA. 


Dilecti Filii, salutem et apostolicam benedictionem. — Ad christiani 
apostolatus apicem divina miseratione evectis, nihil sane optatius Nobis, 
dilecti Filii, quam vos alloqui praesentes et consilia vobiscum commu- 
nicare. Catholicorum enim unjversitatem quoties animo intuemur, toties 
monemur alias esse oves, quae non sunt ex Ecclesiae ovili, easque Nos 
ad illud adducere oportere: et ex hac cogitatione sponte sua ad vos et 
ad pium Opus, cui praepositi estis, cupida mens provolat, in studiis ac 
coeptis vestris rerum in dies meliorum anquirens auspicia. Vera, ut fatea- 
mur, non exiguos sollertiae diligentiaeque vestrae respondisse, Dei bene- 
ficio, fructus testantur corrogatae piorum stipes multiplicataeque, earum 
ope, evangelicorum virorum expeditiones. Sed, proh dolor! quo potis- 
simum tempore effusiorem, eamdem in rem, catholicorum caritatem 
desiderabamus, ea incidisse vidimus rerum adiuncta, quae iure admodum 
pietas vestra eam etiam ob caussam deplorat, quod Ecclesiae Missio- 
mibus sacrorum administrorum copiam, et necessaria subsidia sub- 
trahant. At vero spectata virtus vestra vix admonitos vos vult ne ad 
surgentes ingravescentesque difficultates animum despondeatis. Opus 
enim Fidei Propagandae adeo, ut nostis, cohaeret cum hominum aeterna 
salute, cui studet impense, ut Is, qui vult omnes homines salvos fieri 

et pro omnibus mortuus est, et semen seminanti praestiturus sit et 
incrementa aucturus frugum, quos evangelici eduxerint operarii. Hoc 
unum a vobis petimus: ut, nimirum, quam adhuc Apostolicae Sedi et 
Ecclesiae probastis operam, eam utrique probare alacres perseveretis. 
Consiliis industriaeque vestrae si quae forte obstiterint impedimenta, 
optatos ea quidem minuent laborum fructus, non minuent profecto apud 
Deum merita, expectandaque vobis ab Eo aeterna praemia. 

Delata interim officia grato complectimur animo, vobisque, dilecti 
Filii, vestrisque, quotquot per orbem sunt, adiutoribus, caelestium 
auspicem munerum Nostraeque testem benevolentiae omnino singularis, 
Apostolicam Benedictionem peramanter in Domino impertimus. 

Datum Romae apud S. Petrum, die vi ianuarii Mcmxvi, Pontificatus 
Nostri anno secundo. 


BENEDICTUS PP. XV 


Suprema S. Congregatio S. Officié 7 


ACTA SS. CONGREGATIONUM 


SUPREMA S. CONGREGATIO S. OFFICII 


DECRETUM 


DECLARANTUR ET EXTENDUNTUR CONCESSIONES QUAEDAM PRO TEMPORE BELLI. 


Die 16 decembris 1915. 


SSmus D. N. D. Benedictus div. prov. Pp. XV, in audientia R. P. 
D. Adsessori S. Officii impertita, exhibitis postulationibus ‘satisfacere 
volens, benigne declarare dignatus est, privilegia et facultates, indul- 
gentias respicientia, sive apud omnes nationes, sive apud aliquot earum, 
occasione diuturni belli hodieque per Europam grassantis, tributa, nimi- 
rum: 1° privilegium Missarum, quae ubilibet in suffragium animarum 
illorum, qui in bello obierunt, celebrantur (S. C. S. Officii, die 28 ianua- 
rii 1915); 2° dispensationem a clausula De consensu Ordinarii, circa 
benedictionem devotionalium pro Sacerdotibus, qui inter milites versan- 
tur (S. C. S. Officii, 4 februarii 1915); 3° et 4° facultatem pro Sacerdo- 
tibus militiae adscriptis, impertiendi christifidelibus apostolicam Bene- 
dictionem cum plenaria Indulgentia in articulo mortis, et applicandi, 
unico signo Crucis, coronis, crucibus, crucifixis, ss. numismatibus et 
parvis statuis Indulgentias apostolicas nuncupatas (S. C. S. Officii, die 
17 iunii 1915), extendi ad omnes nationes bello dimicantes, usque ad 
exitum belli valitura. Contrariis quibuscumque non obstantibus. 


R. Carp. Merry pet VAL, Secretarius. 


L. 58 S. 
+ Donatus, Archiep. Ephesinus, Adsessor S. 0. 

SACRA CONGREGATIO CONSISTORIALIS 


I 
ERECTIO NOVAE DIOECESIS 


SSmus D. N. Benedictus PP. XV, Sacrae Congregationis Consisto- 
rialis decreto 15 decembris 1915, territorium uti exstabat archidioecesis 
Mariannensis in duas partes divisit, in quarum parte occidentali archi- 
dioecesim Mariannensem coarctavit, in parte vero orientali, ubi civitas 
Caratinga exstat, novam ac distinctam dioecesim Carathingensem nun- 
cupandam perpetuo erexit, eosdem quoquoversus servaturam fines quibus 
avulsa orientalis pars ipsius archidioecesis Mariannensis antea circum- 
scribebatur, adeo tamen ut eadem nova dioecesis secernatur ad occiden- 
tem ab archidioecesi Mariannensi per limites civilium municipiorum 
Caratinga, Manhuassi et Carangola quae una cum aliis municipiis 
José Pedro, S. Manuel do Mutum et Aymorés ad novam dioecesim spe- 
ctabunt, atque ita ipsa intra suum ambitum complectatur sequentes 
paroecias: S. Ioannis Baptistae de Caratinga, S. Antonii do Rio José 
Pedro, S. Manoel do Mutum, Conceigao do Cuieté, S. Helena, S. Francisco 
de Vermelho, S. Margarida, SS. Sacramento, S. Simao, S. Lourengo do 
Manhuassi, Divino do Carangola, S. Luzia do Carangola, S. Francisco 
da Gloria et Tombos do Carangola. 

Hanc noviter erectam dioecesim Carathingensem, quousque aliter 
provisum fuerit, suffraganeam ecclesiam constituit archidioecesis Marian- 
nensis. 


II 
PROVISIO ECCLESIAE 


Sacrae Congregationis Consistorialis decreto, Ssthus D. N. Benedi- 
ctus PP. XV hance quae sequitur ecclesiam de proprio pastore providit, 
nempe: 


8 ianuariit 1916. — Cathedrali ecclesiae Nottinghamensi praefecit 
R. D. Thomam Dunn, canonicum Metropolitanae ecclesiae Westmona- 
steriensis. 

Ill 
NOMINATIO 


1 ianuarii 1916. — Decreto sacrae Congregationis Consistorialis, 
Ssmus D. N. Benedictus PP. XV R. P. D. Andream Caron, archiep. 
tit. Chaleedonensem, Delegatum Suum nominavit cum facultatibus Admi- 
nistratoris Apostolici pro Abbatia Nullius Ss. Vincentii et Anastasii ad 
Aquas Salvias. 


SACRA CONGREGATIO CONCILIT 


INCRIMINATIONIS 
Die 31 iulit 1915 


1. Biennio vix expleto ex quo dioecesi N. novus episcopus datus 
fuerat, diffusa passim in vulgus sunt complurima exemplaria typis clam 
edita cuiusdam publicae epistolae ad clerum adversus episcopum, nullius 
tamen nomine subscripta. Huic, quasi ex condicto, paucis post diebus, 
alter libellus contestationis ad auctorem praecedentis, typis pariter editus 
fictoque nomine signatus, respondere per ironiam ita visus est, ut gra- 
vamina adversus episcopum supra modum exaggerarentur, cum ingenti 
scandalo eorum omnium ad quorum manus hae litterae pervenerunt. 
Quibus permotus idem episcopus, peractis opportunis investigationibus, 
tamquam reos seu auctores famosorum libellorum ad hanc S. Congre- 
gationem Concilii quinque sacerdotes denunciavit. Existimabat enim 
- prout suis litteris aperuit - non oportere ut adversus eosdem epi- 
scopus per se procederet, ad vitandam ulciscendi cupidinis suspicionem; 
expedire autem quam maxime, ad exemplum salutare, ut in reos sacra 
ipsa Congregatio animadverteret. 

Quae quum sacrae huic Congregationi probarentur, deputatus est 
archiepiscopus finitimae dioecesis ut inquireret et referret, iis etiam 
auditis quos episcopus denunciaverat. Archiepiscopus idem, quum rem 
alacriter absolvisset, peramplam relationem peractze inquisitionis misit, 

ex qua constabat praeter duos libellos, tertiwm fuisse interea typis 
editum, at nondum plene divulgatum, quartum vero prelo iam paratum ; 
item praeter quinque sacerdotes ab episcopo denunciatos, quatuor alios 
eidem incriminationi esse subiiciendos. Attamen, quum archiepiscopus 
non verum processum, sed solam inquisitionem peregisset, reosque tan- 
tummodo w#t testes audivisset, praevio etiam iuramento de _ veritate 
dicenda; auctoritate SSmi, qui causam cognosci mandaverat in hac 
S. Congregatione, acta iterum remissa sunt eidem archiepiscopo, qui 
singula capita accusationum rite descripta et definita unicuique ex reis 
tamquam iudex notificaret, ac defensiones omne genus quas adducerent 
sedulo colligeret, quin tamen eisdem reis iuramentum deferret. 

Hisce igitur expletis omnibusque ad iudicium ferendum rite paratis, 
proposita causa in plenariis Ehorum Patrum comitiis, dubio An et quo- 
modo animadvertendum sit in singulos [novem] sacerdotes incriminatos 
in casu, responsum est: « Interim suspendantur a divinis et a beneficio, 
« si quod habent, ad nutum S. Sedis sacerdotes AA, BB, CC. ». Quam 
Emorum Patrum sententiam SSmus Dfus Noster in audientia postmo- 
dum infrascripto Secretario concessa, adprobavit. 

2. In facto certum prorsus erat commissum crimen ea certitudine 
qua maior concipi nequit, nempe quae procedit ex notorio facti perma- 
nentis, prout a DD. (v. g. Schmalzgr., in tit. I, 1. V, Deer., num. 1 ss.) 
describitur: « Notorium facti permanentis est, quod notorie se exhibet 
« oculis et facti continuationem habet ut videre omnes possint ». Si- 
quidem in actis habebatur omnino corpus ipsum delicti, videlicet ade- 
rant alligata exemplaria plurima, hine inde per dioecesim collecta, libel- 
lorum de quibus accusatio facta fuerat. Porro satis fuit ea fidelibus oculis 
subiicere, ut statim constaret de notorio, non tantum in ratione facti, 
sed etiam in ratione delicti (cfr. Schmalzgr., 1. c., n. 14) et quidem adeo 
ut « huiusmodi crimen nulla posset tergiversatione celari » (cap. Tua, 8, 
tit. II, lib. 111 Decretal.). 

In primis manifestum ex illis erat delictum iniuriarum, quin etiam 
atrocis calumniationis in episcopum, qui passim in libellis vocabatur 
« flagellum Dei », « iustitiae trucidator », « lupus mitratus », etc. Gravius 
apparebat delictum diffamationis, etiam prout in hodiernis codicibus 
iuris poenalis describitur: non deerant enim specificae - ut aiunt - male- 
factorum attributiones eaeque calumniosae: ut ecce, in altero libello - 
« quod episcopus consuetos oeconomiae administratores officio deiecisset, 
« ut absque ullo teste pro arbitrio de reditibus disponere posset » et 
alia id genus facta narrabantur, unde, si vera fuissent, episcopo gra- 
vissima labes inureretur avaritiae, iniustitiae, simoniae, etc. Praeterea 

apertissima erat provocatio ad rebellionem contra proprium episcopum ; 
quin etiam ea ut scopus manifeste assumebatur libellorum edendorum: 
«ut nempe clerus dioecesis adversum episcopum insurgat sub vewillo 
« redemptionis (la bandiera della riscossa) »; quin immo in iis iam « pro- 
« ditores novae Cruciatae » vituperabantur, ac in tertio libello auctores 
sese audacter subscribebant: « qui rebelles sumus (é ribelli) ». Ad hunc 
criminosum effectum obtinendum hi omnes auctores apertissime fate- 
bantur se conspirationem seu coniurationem interposito foedere inivisse. 
« Ut nempe episcopus aufugere cogatur, immo vero ad nihilum unde 
« est redigatur - ita illi - conveniendum nobis fuit in secretum strenuum- 
« que foedus; et revera convenimus edicta tessera, ac iuravimus ut patres 
« nostri ad Pontidam (sic), nec fieri poterit ut in certamine vincamur ». 
Huius etiam certaminis arma non obscure commonstrabant: « sint libelli 
« quos edimus ac edituri sumus gladii et arma »; ceterum proclamabant: 
« sive typis, sive alio quocumque armorum genere certemus, insidie- 
« mur oportet ac in fugam pellamus tigrem hunc mitratum ». 

3. Quum igitur in comperto essent crimina iniuriarum, diffama- 
tionis, provocationis ad rebellionem et conspirationis contra proprium 
episcopum, tantum inquirendum fuit in reorum personas et in poenas 
iis irrogandas. Porro actis diligenter expensis, videbantur quidem novem 
sacerdotes accusati omnes et singuli communi consilio in praefata 
delicta concurrisse, diverso tamen certitudinis gradu. De tribus enim 
plene omnino constabat, praecipuos auctores eos fuisse libellorum et 
conspirationis, eamque fovisse opere, scripto et pecunia; quod ipsum 
duo tandem confessi sunt coram archiepiscopo inquisitore, tertius autem, 
quamvis idipsum praefracte negaret, a criminis sociis omnibus veluti 
uno ore accusdtus, aliisque argumentis convictus est. Igitur quoad hos 
delictum notorietate iwris manifestum erat, ad tramites cap. Vestra, et 
cap. fin de cohabit., et cap. cum olim 4, de verb. signif. Quoad ceteros, 
sive propter imperfectionem actorum processus, seu potius inquisitionis, 
sive alia de causa, plena probatio haberi non potuit nisi quoad coope- 
rationem seu complicitatem. Quod quidem satis esse poterat ad con- 
demnationem, quia - prout receptum est in iure - qui communi consilio, 
licet diversa ratione, physice in delictum concurrunt, omnes eamdem 
seu parem imputabilitatem contrahunt. Quin imo, iuxta cap. 22, caus. XI, 
quaest. I, quando agitur de conspiratione « non solum facientes, sed etiam 
eis consentientes » aeque puniri possunt. 

4. Quod tandem poenarum genus attinet, manifestum est, ubi plura 
delicta commissa sunt, quae in eodem tamen ordine continentur et in 
eamdem actionem concurrunt, in primis speciem graviorem, seu sum- 

mam esse puniendam (arg. |. 14 D. de accus. XLVIII, 2), ita tamen ut de 
reliquis quoque criminibus, quae tamquam media ad eamdem summam 
speciem dispositive ordinantur, ratio habeatur, saltem ad evincendum 
pravum deliberatumque consilium diutius animo conceptum ac enutri- 
tum, unde saltem gravitas praecipui criminis augeri solet, ei ex aequo 
respondente maiore poenarum gravitate. In casu autem conspiratio con- 
tra proprium episcopum gravior prae ceteris, immo suprema criminis 
species habebatur, de qua minime ambigendum erat, post reorum con- 
fessionem in iudicio redditam. Poenae vero quibus huiusmodi facinus 
plectitur, sunt, ut omnes norunt, gravissimae. Etenim can. 18 et 31, 
caus. XI, q. 1 Decr. Grat. comminantur clerico ob tale delictum poenam 
« depositionis et traditionis curiae (id est brachio saeculari) ut recipiat 
quod inique gessit »; can. 21-25 eod. pariter degradationem et perpe- 
tuam infamiam conspiratoribus adversus episcopum clericis itemque eis 
consentientibus, minitantur; qui omnes canones nulla posteriore lege 
aboliti vel temperati apparent (cfr. Thesauro-Giraldi, de poen. eccl., p. II, 
s. v. Conspiratio, cap. 1). 

Quoniam vero causa haec quae per se esset ordinis iudicialis, ob 
peculiaria adiuncta rerum, deque explicita Apostolica auctoritate peracta 
fuit tramite disciplinari seu administrativo, placuit Emmis Patribus ut 
non applicarentur poenae iuxta rigorem iuris, sed potius contra prae- 
cipuos reos, quorum crimen nulla poterat tergiversatione celari, animad- 
verterelur poena aliqua, gravi quidem et exemplari, sed magis medi- 
cinali quam vindicativa; circa ceteros autem denunciatos sententia dif- 
ferretur, ad effectum corroborandi interea contra ipsos probationes, vel 
potius eos adducendi, per exemplum sociorum, ad poenitentiam et ad 
morum emendationem. 

Et ita, me referente, conclusum ac iudicatum est. 


O. Secretarius. 

SACRA CONGREGATIO RITUUM 


I 
ROMANA seu NEAPOLITANA 


DECRETUM BEATIFICATIONIS ET CANONIZATIONIS VENERABILIS SERVI DEI IOAN- 
NIS BAPTISTAE A BURGUNDIA, SACERDOTIS PROFESSI ORDINIS FRATRUM 
MINORUM. 


SUPER DUBIO 


An constet de virtutibus theologalibus fide, spe et charitate in Deum 
ac proximum, nec non de cardinalibus prudentia, iustitia, fortitudine 
ac temperantia earumque adnewxis in gradu heroico, in casu et ad effectum 
de quo agitur ? 

Venerabilis Dei Famuli Ioannis Baptistae a Burgundia beatifica- 
tionis causa quovis etsi careat externo factorum splendore, non ideo 
tamen minuitur quod intimum est causae ipsius perinsigne meritum. 
Utraque siquidem apostolica et ordinaria inquisitione collectis addu- 
ctisque in iudicium probationibus plane constitit, quam noster Dei Servus 
sacro in baptismate recepit, integram servasse morum innocentiam, 
quaeque pro sui status conditione propria erant, sancte inviolateque, ad 
obitum usque, adimplevisse munera. 

Haec vero ut perficeret ille modoque reapse perficeret, quem acta 
describunt, assidua nec unquam intermissa ipsi Dei Famulo perferenda 
fuit pugna adversus sive internos sive externos animae atque virtutis 
notos satis satisque validos hostes. Quorum cotidianos ut frangeret 
incursus longeque a se propulsaret, caeleste auxilium sibi propitiare, 
vel a teneris, magnopere studuit conatusque est Dei Servus, interposita 
praesertim, erga augustam Dei Genitricem Matremque nostram, tener- 
rima pietate, suaque exhibita diligentissima ac fidelissima divinae gratiae 
cooperatione. 

Ex quo factum, ut, brevi licet sex et viginti annorum nondum 
expleto spatio conclusa, perfunctus esset vita, quod tamen mature alacri- 
terque Dei Famulus arripuerat, simillimum adeptus sit sanctitatis genus, 
quo inclitae Societatis Iesu tria illa coruscant sidera: Aloisius Gonzaga, 

Stanislaus Kostka et Ioannes Berchmans. Quum autem quoddam quasi 
fundamentum reliquae aetatis adolescentia sit, et quam semel viam 
primis ab annis ingressi homines fuerint, ab ea difficile admodum in 
posterum deflectant, iuxta celebratam sacrae Scripturae sententiam : 
Adolescens iuxta viam suam, etiam cum senuerit, non recedet ab ea 
(Proverb., XXII, 6), ex hoe idcirco capite veluti sponte sua patent 
seque produnt in conspectum causae huius praestantia atque dignitas. 

In venerabili quippe Ioanne Baptista a Burgundia adolescentes 
nominatim, qui in studiis operam ponunt, praesto sibi habent praecla- 
rum ad imitandum exemplar, ex quo quum illud in primis didicerint 
mireque confirmatum perspexerint, quod scilicet, thesauri loco, omnium 
pretiosissimi, vitae integritas sit habenda atque innocentia morum, qui- 
buscum una quoque necessario extet oportet cunctorum adimplementum, 
quae suae aetatis officia et munia sunt, eorum menti statim succurrit 
insignis quidam locus celebris cuiusdam epistolae ad adolescentem datae, 
qui in eo erat, ut disciplina erudiendus, in ephebeum sese conferret. 
Epistolae locus in libro quamvis prostet, quem ephebi prae manibus 
habent in scholis, peropportuna tamen occasione arrepta maximeque 
adversis virtute temporibus, expedit sane, ut adolescentium nostrorum 
semel atque iterum in memoriam revocetur eorumque alte insideat 
animo ipsis, quibus ab Auctore descriptus est, graphicis hisce verbis: 
« Prima di tutto conosci i beni che possiedi, accid tu possa apprezzarli 
« per esserne grato a Dio, che te gli ha conceduti, e finalmente farne 
« ’'uso, che devi..... Altri comincerebbe dal raccomandarti lo studio, ed 
«io comincio dal raccomandarti la bonta, e ti prego di custodirtela nel 
« cuore, come un tesoro senza prezzo. La dottrina spesso é una vana 
« suppellettile, che poco ci serve agli usi della vita, e della quale per 
«lo pid si fa pompa nei giorni di gala, come dei tappeti e delle posate 
« di argento. Ma la bonta @ un utensile di prima necessita, che dob- 
« biamo aver tra mano ogni ora, ogni momento. Senza uomini dotti, 
«credilo pure, il mondo potrebbe andare innanzi benissimo; senza 
« uomini buoni ogni cosa sarebbe sovvertita » (Zpistolario di Giuseppe 
Giusti, 7* ediz., Vol. Unic., pagg. 165-166. Lettera a Giovannino Piacen- 
tini, 7 dicembre 1840). 

Quam ob rem, egregiam profecto laudem ii sibi promeruisse dicendi 
sunt, qui, altero ab obitu Servi Dei anno, super eiusdem sanctitatis vitae, 
virtutum et miraculorum fama Informativum processum in ecclesiastica 
Neapolitana curia instruendum curarunt; morasque, quas subinde, pecu- 
liaribus incidentibus rerum adiunctis, passa est causa, redimere naviter 
diligenterque sategit modernus Ordinis Fratrum Minorum Postulator 

generalis. Cunctis namque iam absolutis praeliminaribus iudiciis, abhinc 
biennium, die 26 augusti, in aedibus Reverendissimi Cardinalis Francisci 
Cassetta, episcopi Tusculani, Congregatio antepraeparatoria super vir- 
tutibus coacta fuit, eamque, huius vertentis anni die 22 iunii quum in 
aedibus Vaticanis subsecuta esset Congregatio praeparatoria, die 7 supe- 
rioris mensis decembris, coram SSmo Domino nostro Benedicto PP. XV 
habita est Congregatio generalis. In qua a nuper laudato Rmo Cardi- 
nali, causae Relatore, ad discutiendum propositum est Dubium: An con- 
stet de virtutibus theologalibus fide, spe et charitate in Deum et proximum, 
nec non de cardinalibus prudentia, iustitia, fortitudine ac temperantia 
earumque adnexis venerabilis Servi Dei loannis Baptistae a Burgundia, 
in gradu heroico, in casu et ad effectum de quo agitur? Reverendissimi 
Cardinales et Patres Consultores sua quisque ex ordine suffragia tule- 
runt, quibus laeto intentoque animo auditis, SStius Dominus noster 
supremum iudicium Suum de more prorogandum duxit; interim cunctos, 
qui aderant, est adhortatus, ut effusas Secum funderent preces ad cae- 
leste lumen implorandum. 

Hodierna autem die Dominica prima post Epiphaniam, sacro devo- 
tissime peracto, ad se acciri voluit Reverendissimos Cardinales Antonium 
Vico, episcopum Portuensem et S. Rufinae, sacrae rituum Congregationi 
Pro-Praefectum, et Franciscum Cassetta, episcopum Tusculanum, causae 
Relatorem, una cum R. P. D. Angelo Mariani, Fidei Promotore, meque insi- 
mul infrascripto Secretario, iisque adstantibus, solemniter pronuntiavit: 
Ita constare de virtutibus theologalibus fide, spe et charitate in Dewm ac 
proximum, nec non de cardinalibus prudentia, iustitia fortitudine ac tem- 
perantia earumque adnexis venerabilis Servi Dei Ioannis Baptistae a 
Burgundia in gradu heroico, in casu et ad effectum de quo agitur, ut 
procedi possit ad ulteriora ; ad discussionem nempe quatuor miraculorum. 

Hoc decretum publici iuris fieri et in acta sacrae Rituum Congre- 
gationis referri mandavit quinto idus ianuarii McMxvI. 


A. Carp. Vico, S. R. C. Pro-Praef. 
L. +& S. 
Alexander Verde, S. R. C. Secretarius. 

II 
SANCTI HIPPOLYTI 


DECRETUM DE INTRODUCTIONE CAUSAE SERVI DEI IOANNIS BAPTISTAE STOEGER, 
LAICI PROFESSI CONGREGATIONIS SSMI REDEMPTORIS. 


In pago Enrersfeld, prope Vindobonam, die 4 octobris anno 1810, 
ortum duxit Ioannes Baptista Stoeger, qui pueritiam exegit parentum 
institutioni avunculique curis apprime respondens. Christiana vivendi 
ratione instructus, pietatis quoque exercitia prae deliciis habebat. A sacra 
lectione et a gestis exemplisque sanctorum magis in dies incitabatur 
non solum ad religionis praecepta servanda, sed etiam ad charismata 
meliora assequenda. Quod, adolescente iam aetate, Deo adiuvante, per- 
fecit totumque se divino servitio mancipavit. Consulto enim ac probante 
suo parocho, die | ianuarii an. 1836 in Congregationem SSmi Redem- 
ptoris, penes Collegium Vindobonense ad Scalas Beatae Mariae Virginis 
nuncupatum, a Ven. Dei Famulo Josepho Passerat, tamquam frater ope- 
rarius receptus est. Instituti veste indutus, tyrocinio inito atque lauda- 
biliter expleto, an. 1840, die 18 martii, religiosa vota emisit. In villam 
suburbanam Weinhaus missus suam impendit operam in ipsius Instituti 
utilitatem. Per sex et quadraginta annos, quot in Congregatione vixit, 
adiutoris coqui, pistoris, olitoris, aliaque humilia officia ita gerebat, ut 
externo labori vitam spiritus constanter adiungeret. In templi quoque 
servitio studium suum alacriter obibat et decori domus Dei diligenter 
inserviebat. Ex sacris sermonibus piisque libris celestem quandam doctri- 
nam sibi comparabat, quam cum Christi Redemptoris, potissimum in 
Eucharistiae sacramento absconditi, amore et Deiparae Virginis devo- 
tione in confratres operarios religiosa conversatione effundebat. Mode- 
ratoribus ac Patribus aeque carus et acceptus exstitit tam ob fidei 
morumque integritatem, quam ob officiorum ac regularum observantiam. 
Tandem Dei Famulus, senio laborisque confectus, diuturno podagrae 
ruptaeque pedis venae morbo patienter tolerato, divinae miserationi et 
Beatissimae Mariae Virginis praesidio confisus, in civitate Eggenburg, 
dioecesis S. Hippolyti, pie obiit die 3 novembris an. 1883. Interim san- 
ctitatis vitae, virtutum et miraculorum fama quam loannes Paptista in 
vita adeptus fuerat, post obitum ila increvit, ut super ea ab Episcopo 
Sancti Hippolyti, vota precesque Alphonsiani Instituti benigne excipiente, 
Processus Informativus adornatus fuerit. Quo absoluto et Romam ad 
Sacram Rituum Congregationem delato, quum omnia, ad normam iuris, 

in promptu sint, ut ad ulteriora procedi possit, instante Rho P. Claudio 
Benedetti, Congregationis Ssmhi Redemptoris postulatore generali, atten- 
tisque litteris postulatoriis quorumdam Emorum S. R. E. Cardinalium, 
plurium Rmorum Archiepiscoporum et Episcoporum necnon Praeposi- 
torum generalium Ordinum seu Congregationum aliorumque virorum 
ecclesiastica vel civili dignitate praestantium, Emus ac Rmhus Dfius Car- 
dinalis Ianuarius Granito Pignatelli di Belmonte, episcopus Albanensis, 
huius causae Ponens seu Relator, in ordinariis Sacrorum Rituum Congre- 
gationis comitiis subsignata die ad Vaticanum coadunatis, sequens dubium 
discutiendum proposuit: An signanda sit Commissio introductionis Cau- 
sae, in casu et ad effectwm de quo agitur? Et Emi ac Rimi Patres sacris 
tuendis ritibus praepositi, post relationem ipsius Emi Ponentis, audito 
voce et scripto R. P. D. Promotore sanctae Fidei, omnibus accurate per- 
pensis, rescribere censuerunt: Affirmative seu signandam esse Commis- 
sionem Introductionis Causae, si Sanctissimo placuerit. Die 14 dec. 1915. 

Facta postmodum de his Sanctissimo Domino nostro Benedicto 
Papae XV per infrascriptum Cardinalem Sacrae Rituum Congregationi 
Pro-Praefectum relatione, Sanctitas Sua resolutionem eiusdem Sacrae 
Congregationis ratam habens, propria manu signare dignata est Com- 
missionem introductionis Causae Servi Dei Ioannis Baptistae Stoeger, 
laici professi Congregationis Sanctissimi Redemptoris, die 22, eisdem 
mense et anno. 


A. Carp. Vico, S. R. C. Pro-Praef. 


L. S. 
Alexander Verde, S. R. C. Secretarius. 


SACRA CONGREGATIO 
PRO NEGOTIIS ECCLESIASTICIS EXTRAORDINARIIS 


EXTENSIO IURIUM AC POTESTATIS ORDINARII CASTRENSIS APUD BELGARUM 
EXERCITUM. 


Ea Audientia SSmi die 14 decembris 1915 
Cum Reverendissimus Dominus Ioannes Marinis, Vicarius Castrensis 
seu Capellanus maior apud Belgarum exercitum, quaesierit, num vi 
decreti, lati die 27 augusti vertentis anni a S. Congregatione Negotiis 
Acta, vol. VIII, n. 1. — 18-1-916. 2 

Ecclesiasticis Extraordinariis praeposita, praeter sacerdotes et clericos, 
tum saeculares tum regulares, qui in castris vel nosocomiis, belgicis 
militibus in re spirituali adsunt, Ordinarii Castrensis auctoritati in re 
disciplinari subiiciantur ceteri quoque ecclesiastici milites - sive sacer- 
dotes ii sint, sive simplices clerici, sive etiam religiosi novitii - qui 
deferendis militibus sauciis vel iisdem infirmis iuvandis ex officio dant 
operam, nullo tamen demandato sibi munere ad rem spiritualem quod 
attinet, SS. DD. NN. Benedictus divina Providentia PP. XV, referente 
me infrascripto eiusdem S. Congregationis Secretario, respondendum 
mandavit: Negative. Verum Beatissimus Pater, Secum animo reputans 
si iidem sacerdotes, clerici et novitii, qui stipendia merent, ecclesiasticae 
gubernationis seu paternae superiorum ecclesiasticorum vigilantiae sub- 
sidio penitus non destituantur, id, cum tuendae ecclesiasticae disciplinae, 
tum spirituali eorumdem bono provehendo, esse quam maxime profu- 
turum, iura ac potestatem, quibus Ordinarius Castrensis apud Belga- 
rum exercitum ex decreto utitur, quod memoratum est, ita producenda 
benigne censuit, ut idem Ordinarius possit in omnes sacerdotes, cle- 
ricos et religiosos milites cumulative cum Ordinario dioecesis aut Supe- 
riore Ordinis vel Instituti iurisdictionem exercere in iis omnibus, quae 
ad ecclesiasticam pertinent disciplinam. Verumtamen, si quando con- 
tingat - quod absit - ut Ordinarius Castrensis in eiusmodi clericos ve} 
religiosos poena aliqua animadvertat, de patrato ab iisdem crimine ac 
de irrogata poena Ordinarium dioecesis vel Soperyem religiosum cer- 
tiorem quamprimum facere teneatur. 

Contrariis quibuslibet, etiam speciali et individua mentione dignis, 
minime obstantibus. 

Datum Romae, e Secretaria eiusdem S. Congregationis, die, mense 
et anno ut supra. 


Eugenius Pacelli, Secretarius. 


| 


S. Romana Rota 19 


ACTA TRIBUNALIUM 


SACRA ROMANA ROTA 


I 
FESULANA 


IURIUM, SEU CURAE HABITUALIS ET ACTUALIS 


Benedicto Pp. XV feliciter regnante, Pontificatus Dominationis Suae 
anno primo, die 9 iulii 1915, RR. PP. DD. Aloisius Sincero, Ponens, 
Ioseph Mori et Fridericus Cattani, Auditores de turno, in causa Fesulana - 
Iurium, inter canonicos ecclesiae collegiatae oppidi Figline Valdarno, 
 repraesentatos per legitimum procuratorem Christophorum Astorri, advo- 
catum, et Praepositum illius ecclesiae collegiatae, interveniente et disce- 
plante in causa Rmo Promotore iustitiae, hanc tulerunt definitivam sen- 
tentiam. 


Ecclesia parochialis oppidi Figline, Fesulanae dioecesis, die 30 iulii 
1493 per bullam Pp. Alexandri VI in collegiatam erecta fuit cum digni- 
tate, quae praepositura nuncupatur, et duodecim canonicatibus, et hac 
bulla simul statutum est, curam animarum dictae ecclesiae pertinere ad 
capitulum praefatum, de voluntate praepositi illius ecclesiae pro tem- 
pore existentis. Haec animarum cura variis modis moderata fuit per 
subsequentia Statuta capitularia et episcoporum decreta. Anno 1867 bona 
ecclesiae et capituli collegiati usurpata fuerunt, una relicta praebenda 
praepositi, cui adnexa foret cura animarum. Sed quum praepositus 
Bargilli magna ex parte bona usurpata sibi vindicasset, episcopus Cor- 
sani, decreto lato die 7 iulii 1873, haec inter alia circa curam animarum, 
destinationem et administrationem illorum bonorum, statuit: « che al 
« Proposto oltre il godimento delle altre consuete rendite parrocchiali 
« debba esser pagata a carico della quota curata anche l’antica prebenda 
« personale...; che i quattro sacerdoti, che sono indispensabili al Pro- 
« posto per il disimpegno del ministero parrocchiale e per le funzioni 

« del sacro culto, debbono scegliersi via via dal Proposto medesimo, 
« previa annuenza dell’Ordinario, e che essi debbono considerarsi come 
« semplici aiuti ed officianti temporanei ed amovibili ad nutum ». 

Existimantes autem hodierni canonici ecclesiae collegiatae Figlinensis 
per huiusmodi decretum violari iura capituli, lite’ instituta apud hoc 
S. Ordinem, contenderunt: 

1. parochialitatem habitualem et actualem pertinere capitulo, salvo 
exercitio curae animarum spectante ad praepositum eiusdem collegiatae, 
eiusque adiuiores in casu; 

2. solutionem annuatim factam a Gubernio italico constituere prae- 
bendas quatuor canonicalium beneficiorum ; 

3. eidem capitulo restituenda esse, etiam quoad administrationem, 
omnia quae a bonis usurpatis proveniunt, vel quae a Gubernio soluta 
fuit pecuniae summa favore paroeciae. 

Hine causa disceptata est sub hisce concordatis dubiis: 

1) An constet de parochialitate habituali et actuali capituli Collegiatae 
oppidi Figline Valdarno, salvo exercitio curae animarum spectante ad 
Praepositum Collegiatae eiusque adiutores. 

2) An constet de eo quod solutio annuatim facta a Gubernio favore 
parochiae, constituat praebendas quatuor beneficiorum canonicalium. 

3) An eidem capitulo restituenda sint, etiam quoad administrationem, 
omnia quae a bonis usurpatis proveniunt, vel quae a Gubernio soluta 
fuit pecuniae summa favore paroeciae in executionem sententiae tribunalis 
civilis Florentiae 31 decembris 1880. 

Duplex prodiit sententia. Prima coram Sebastianelli, 16 febr. 1911, 
tribus dubiis responsum est negative; altera coram Lega, 17 martii 1914, 
responsum est illam sententiam esse infirmandam seu reformandam 
iuxta sequentes responsiones ad singula dubia, nempe: 

ad I affirmative quoad parochialitatem habitualem; actualem vero 
spectare ad Praepositum et canonicos legitime deputatos in concuratos, 
seu canonicos coadiutores ; 

ad Il summam a Gubernio annuatim solutam, attribuendam esse 
primo et principaliter favore praebendarum quibus adnexa est cura ani- 
marum, iuxta modum in decisione seu sententia explicatum; 

ad Ill excepta bonorum parte in dioecesana capsa pro vigentibus 
normis custodienda, quoad reliqua bona, affirmative sub cautionibus 
tamen ab episcopo praescribendis. 

Quare appellatum est ad tertium turnum, proposito dubio: An 
sententia rotalis diet 17 martii 1915 sit confirmanda vel infirmanda 
in casu. 


> 

Primum igitur dubium quod spectat, notandum est per bullam Ale- 
xandri VI ecclesiam parochialem Plebis nuncupatae a Beata Maria oppidi 
Figline, Fesulanae dioecesis, erectam fuisse in Collegiatam ecclesiam; 
ideoque in favorem capituli militare praesumptionem iuris quoad curam 
animarum: Lotterius, de re beneficiaria, lib. I, qu. 14, n. 93 et seqq. 
cum communi. Cuius praesumptionis non ea est vis, ut absolute dici 
possit, cum decisione seu sententia rotali diei 1 iulii 1913 in causa Salu- 
tiarum - Iurium, coram Many, quod quando aliqua ecclesia est collegiata 
et parochialis, undecumque proveniat haec collegialitatis et parochialitatis 
in eadem ecclesia coniunctio, cura habitualis est in collegio seu capitulo, 
vel ut ex sola erectione alicuius ecclesiae parochialis in collegiatam 
concludendum sit curam habitualem remanere penes capitulum. Nam, 
ut bene advertit sententia appellata diei 16 febr. 1911 coram Sebastia- 
nelli, ex eo quod aliqua ecclesia parochialis sit in collegiatam erecta, 
non illico dicendum est universa iura parochialia in ipsam ecclesiam 
collegiatam transfusa fuisse; siquidem erectio fieri potest duplici modo: 
atque ut firmat altera sententia diei 17 martii 1914, coram Lega, vis enun- 
ciatae praesumptionis est per se de iure communi, praesertim ante Con- 
cilium Tridentinum, curam animarum saltem habitualem, incumbere 
collegio, nisi probetur aliam fuisse fundatoris voluntatem. Sensus igitur 
est quod, si aliqua ecclesia est simul collegialis et parochialis, ecclesia 
collegialis seu capitulum habet intentionem fundatam in iure quoad pro- 
prietatem seu titulum curae parochialis, et eo ipso relevatur ab onere 
probandi, et istud reiicit in adversarium. Arg. S. Rota, Segusina - Iuris 
canendi Missas, coram Lega, decis. IV, 1909, n. 7. 

Signanter vero addit magistralis sententia coram Lega: praesertim 
ante Concilium Tridentinum. Nam ante Conc. Trid. nulla lege positiva 
universali statutum erat ut animarum cura in Catbedralibus vel in Col- 
legiatis exerceretur per idoneos vicarios etiam perpetuos. Quare ani- 
marum cura ad ecclesiam collegiatam pertinens in titulum, variis modis 
exerceri poterat et de facto exercebatur, praecipue vero: 

1) promiscue, seu omnibus ad id operam navantibus canonicis; 

2) per turnum, seu ut plurimum per hebdomadam, a singulis cano- 
nicis ; 
3) per delegationem ad Vicarium sive amovibilem sive perpetuum ; 

4) per adnexionem officit curae alicui praebendae vel dignitati. 

Quatenus igitur animarum cura exercebatur primo vel altero modo, 
praesertim vero primo, ne locus quidem esse poterat distinctioni inter 
curam habitualem et actualem, proprie loquendo; quatenus vero exer- 
cebatur tertio vel quarto modo, distinctioni inter curam habitualem et 

actualem ea inesse non poterat vis, quam obtinuit post legem triden- 
tinam, quamque explicant hodierni doctores, ut Bouix et Wernz, docentes 
eam esse dumtaxat habitualem curam, quam quis de facto illam non 
exercet, nec de iure exercere valet, sed tantummodo aliquatenus potest 
et debet providere ut per aliquem vicarium exerceatur, cui itaque non 
tantum de facto sed de iure actu exercenda competit. Quod non satis 
intellexisse videtur rotalis sententia in causa Salutiarum - Ivrium coram 
Many, diei 1 iulii 1913, carpens primam sententiam in eadem causa 
editam die 9 sept. 1911; in hac enim distinctio inter curam habitualem 
et actualem hoc posteriori sensu definite accipiebatur, seu ad terminos 
ipsius Trid. Synod., ut patet ibi, n. 4 et 7 in fine. Cfr. S. C. Cone. in 
Lauden., 24 mart. 1888. 

Si igitur in aliquo Capitulo cura animarum administretur promiscue 
vel per turnum, nullum dubium subesse potest curam animarum esse 
in titulo et proprietate penes ecclesiam collegialem, nulla distinctione 
facta inter curam habitualem et actualem; si vero administretur per 
vicarium, cum absoluta certitudine concludendum est vicarium non 
obtinere nisi curam actualem, habituali remanente penes collegium; si 
autem per unum ex obtinentibus praebendam vel dignitatem, tunc etsi, 
saltem secundum probabiliorem sententiam, concludi nequeat cum abso- 
luta certitudine et omnibus in casibus, curam habitualem esse penes 
capitulum, tamen adhuc militat in favorem capituli iuris praesumptio 
quoad curam habitualem, ut iure merito firmavit citata sententia coram 
Many, diei 1 iulii 1913, collata cum appellata sententia coram Lega. 

Sed in casu nostro, praeter iuris praesumptionem, succurrunt evi- 
denter ipsi termini Bullae erigentis ecclesiam parochialem in collegiatam; 
in ea enim expresse edicitur curam animatum parochianorum ipsius 
ecclesiae ad Capitulum praefatum, de voluntate tamen Praepositi, dictae 
ecclesiae pro tempore existentis pertinere. Nec difficultatem faciunt verba 
adiecta: de voluntate tamen Praepositi... quia hisce verbis significatur 
tantum curam exercendam esse sub moderatione Praelati capituli seu 
Praepositi. Si enim Pontifex, uti recte advertit sententia coram Lega, 
intendisset canonicos posse fieri Praepositi coadiutores de eius volun- 
tate, quoad nudum exercitium curae, mandato et vice Praepositi, nedum 
ipse curam non commisisset capitulo, sed improprie usurpasset nomen 
curae, et id concessisset quod ipse Praepositus de consensu Ordinarii 
semper perficere potuisset ut quilibet simplex Parochus: quo sensu verba 
bullae nedum non essent operativa, sed otiosa. 

Nec obstat quod in bulla Praeposito attribuatur collatio, provisio et 
omnimoda dispositio beneficiorum in dicta ecclesia erigendorum; nec non 


S. Romana Rota 93 


correctio et punitio dictorum canonicorum et aliarum personarum dictae 
ecclesiae ... atque ipse Praepositus Diedius eiusque successores vocentur 
ecclesiae rectores. Haec enim iura et officia ex iure antiquo compete- 
bant Praelato capituli, non quatenus privative obtineret universam 
curam animarum, sed quia caput erat collegii, ut firmat sententia coram 
Lega ex Concilio Tridentino et ex auctoritate Doctorum et iurispru- 
dentiae rotalis: quo in sensu Praelatus capituli vocari poterat Rector 
ecclesiae. 

Neque iuvat quod opponit hodiernus Praepositus ecclesiae colle- 
giatae Figlinensis, nempe quod supponi nequit parochum Diedum, qui 
summa ope studuit ut sua parochia ad titulum collegiatae evehetur, 
voluisse limitare suam auctoritatem, eaque veluti cedere. Nam ex ere- 
ctione suae ecclesiae parochialis in collegiatam cura quidem animarum 
translata est in capitulum, sed auctoritas antiqui Plebani adaucta est, 
quatenus Plebanus effectus est Praepositus et Praelatus capituli, eiusque 
caput. Secus vero explicari non posset quomodo Praepositura praedicta 
a sua institutione vocetur vacans, et eodem anno quo ecclesia parochialis 
in collegiatam erecta est, nempe anno 1493, ipse Diedius « per lo addietro 
« pievano, e al presente primo Proposto di decta prepositura e nuovo 
« colleggio », ut legitur in regesto Ricordi capitolari, omnia utensilia et 
psa instrumenta sacra, directa inserventia curae animarum, veluti vas 
pro chrismate asservando et oleo sancto, tradiderit ipsi capitulo: « ogni 
« altra cosa sara data per l’avvenire ed abbi a detto capitolo ». 

Haec omnia confirmantur ex Statutis capituli ecclesiae Figlinensis 
anni 1510 et 1614, quibus normae quaedam impositae fuerunt exercitio 
curae animarum in dicta ecclesia. 

Nam in Constitutionibus anni 1510, conditis auctoritate integri capi- 
tuli, seu Praepositi et canonicorum, et approbatis a Fesulano Ordinario, 
cap. XXVI haec quoad curam animarum statuuntur: « Quamvis anima- 
rum cura principaliter ad Praepositum, deinde ad canonicos pertineat, 
semper statuimus attamen et ordinamus quod praepositus et canonici 
dent auctoritatem sacristae administrandi sacramenta omnibus petentibus, 
de nostra parochia et nullus alius canonicus nec capellanus nisi parti- 
culariter requisitus se ingerat, nisi in casu necessitatis ... vel fuerit per 
R. D. Praepositum et capitulum deputatus... confessiones attamen qui- 
libet adire possit ». 

Iamvero ex eo quod Praepositus et canonici, seu capitulum fun- 
ctiones parochiales ordinavit per legitimas Constitutiones, iure merito 
sententia coram Lega concludit, auctoritate Pignatelli et Lotterii innixa, 
capitulo pertinuisse curam saltem habitu. Sed addi potest statutum 

capitulare anni 1510 aperte supponere quod antea cura animarum pro- 
miscue exercebatur inter Praepositum et canonicos; quo in casu tota 
cura animarum habitualis nempe et actualis, immo nulla distinctione 
facta inter habitualem et actualem, spectabat capitulo. Quod si ab 
anno 1510 sacramenta omnibus petentibus de parochia ecclesiae colle- 
giatae Figlinensis administranda fuerunt per sacristam, deputatum a 
capitulo « dent auctoritatem sacristae », Sacrista administrabat sacra- 
menta et animarum curam ut vicarius capituli: ut habens nempe curam 
tantum actualem, habituali remanente penes ipsum collegium. 

In Constitutionibus vero anni 1614, cap. XXIV statuitur: « Quod 
«cura animarum iuxta Bullam erectionis nostrae collegiatae princi- 
« paliter spectet et pertineat ad D. Praepositum, si sibi placet, et 
« deinde spectet ad capitulum et canonicos iuxta tenorem bullae. In 
«quo casu si cura praedicta in quocumque tempore pervenerit ad 
« dispositionem capituli, statuimus et ordinamus quod deputetur et eli- 
« gatur unus canonicus residens approbatus ab Episcopo in sacerdotio 
« constitutus pro uno anno qui, si diligenter officio suo non fungitur, 
« possit alter diligentior in eius locum subrogari, et successive confir- 
« metur si opportunum fuerit in capitulo per duas partes ad minus, vel 
« maioris partis, ut capitulo placebit, illorum canonicorum congregato- 
«rum una cum D. Praeposito ad ministerium dictae curae animarum 
« absque ullo salario et mercede, et sic continuatim confirmetur, vel 
« alius eligatur canonicus a dicto capitulo si opportunum fuerit ». 

Porro, ex verbis illis si sibi placet, eruitur quod hucusque praepo- 
situs non censebatur obligatus ad curam animarum exercendam, idque 
confirmatur ex constitutionibus anni 1610, in quibus nulla mentio fit 
curae animarum in particulari exercenda a praeposito, et ex actis Visi- 
tationis Pastoralis anni 1549, in qua declaratur quod (praepositus) ad 
curam deservit per canonicos dictae ecclesiae ... Iamvero haec explicari 
non possent, si ad praepositum pertinuisset tota cura, habitualis et 
actualis essetque verus et proprius parochus. [temque ex eo quod a 
capitulo eligendus et deputandus est ad ministerium curae animarum, 
non amplius ut antea Sacrista, sed unus canonicus pro uno anno, qui- 
que subrogari vel confirmari poterat, iterum confirmatur curam anima- 
rum esse potuisse in dispositione Capituli, et penes Capitulum saltem 
habitu remanere. 

Tandem anno 1639 episcopus Fesulanus Della Robbia suo decreto 
statuit: « Quod animarum cura dictae collegiatae principaliter spectaret 
«ad Praepositum pro tempore existentem; et quia dicta cura adeo est 
«numerosa, ut attingat minorum mille animarum et ultra, decrevit 

«quod in futurum essent et esse deberent tres ad eam sustinendam, 
« videlicet dictus praepositus principalis et quotidianus curatus, necnon 
« duo ex canonicis eidem coadiutores, qui duo canonici vicissim una 
« hebdomada pro quolibet alternative curam gererent, et qui nominari 
« deberent a dicto praeposito pro tempore existenti, et postea vinci in 
« capitulo, etc. » Hoc decretum a S. Sede approbatum fuit ita tamen 
ut nominatio duorum Coadiutorum reservata sit toti capitulo, qua clau- 
sula aperte agnoscitur capitulo curam animarum inesse saltem habitu, 
ut firmat, auctoritatibus adductis, sententia coram Lega. 

Neque dici potest per hoc decretum inductam fuisse substantialem 
novationem quoad titulum et proprietatem curae animarum , nam decre- 
tum Della Robbia explicite inhaeret in Bulla fundationis Alex. PP. VI, 
et in praecedentibus constitutionibus capitularibus, quibus cura anima- 
rum vel universa, vel habitualis, saltem tributa et recognita fuit capi- 
tulo; et de cetero nominatio duorum coadiutorum reservata toti capi- 
tulo, non autem soli praeposito, aperte resistit huic, quae praetenditur, 
substantiali novationi quoad titulum et proprietatem curae. 

Nec difficultatem faciunt illa verba, quod Praepositus dicatur et 
sit principalis et quotidianus curatus; nam illud principalis accipiendum 
est non in oppositione ad Capitulum, sed relate ad duos canonicos coa- 
diutores, quemadmodum Praepositus dicitur curatus quotidianus ad 
diversitatem dictorum duorum coadiutorum, qui vicissim tantum una 
hebdomada pro quolibet, ut expresse edicitur in citato Decreto, alter- 
native curam gerere tenebantur. 

Quare si quae innovatio inducta fuit per decretum Della Robbia, 
haec tantum facta est quoad exercitium curae, sive relate ad Praepo- 
situm, sive relate ad canonicos: relate ad Praepositum quatenus non 
amplius exercet curam tantum si sibi placet, sed ad eam exercendam 
tenetur, et quidem principaliter et quotidie; relate vero ad canonicos, 
quatenus non amplius Sacrista deputandus est, ut in Constitutionibus 
anni 1510, nec unus canonicus singulis quoque annis nominandus vel 
confirmandus est, ut in Constitutionibus anni 1614; sed duo canonici 
nominandi sunt qui vicissim una hebdomada pro quolibet alternative 
curam gerant, iis sub conditionibus, quae in ipso decreto statuuntur. 
At haec innovatio quoad nudum exercitium curae non praeiudicat iuri 
capituli quoad curam habitualem. 

Denique dici nequit constitutionem capituli Figlinensis funditus et 
legitime immutatam fuisse per decretum anno 1786 datum ab episcopo 
Mancini-Raineri, et alterum ab episcopo, Corsani anno 1883 latum, vel 
per consuetudinem sive quadragenariam cum titulo, sive immemorabilem. 

Decretum enim episcopi Mancini-Ranieri quod spectat, animadver- 
tendum est: 

1. Latum fuisse in executionem cuiusdam Motu-proprio Leopoldi I, 
Magni Ducis Etruriae, auctoritate in res ecclesiasticas prorsus incom- 
petentis. 

2. Utcumque, illud interpretandum esse quoad curam animarum, 
ut valeat, potius quam ut pereat: quo sensu Episcopus ipse non poterat 
intendere collegiatae ecclesiae naturam immutare, quod soli Pontifici 
decernere fas erat. 

3. Reapse in dicto decreto non moderari nisi exercilium curae: 
« Che la cura delle anime della nominata chiesa collegiata diS. Maria 
« Figline, oltre al Proposto pro tempore, quale per istituzione presiede 
« all’esercizio della medesima, sia esercitata e si eserciti di fatto ancora 
«da due canonici capitolari col titolo di Viceparroci inamovibili da 
« eleggersi da Noi e dai Nostri Successori, previo concorso ». 

Verum ex eo quod Praepositus dicitur praeesse exercitio curae 
animarum, certe non tribuitur Praeposito tota cura, habitualis simul 
et actualis: de cetero autem decretum ipsum aperte inhaeret in insti- 
tutione seu in undatione Capituli, et subdit: «la cura delle anime... 
«si eserciti di fatto in futuro ancora da due canonici capitolari ». 
Quare innovatio tantum facta est, hoc ex capite, in titulo Viceparochi, 
quo donavit canonicos coadiutores, et in modo electionis, faciendae ab 
Ordinario praevio concursu. Verum, quoad primum, nomen non mutat 
rem: quoad alterum vero electio ab Ordinario per concursum non est 
argumentum certo et omnibus in casibus concludens contra curam habi- 
tualem capituli, nam potest adesse in capitulo habituale ius ad curam, 
licet capitulum non nominet, neque praesentet ad beneficium, ad quod 
curae exercitium pertinet: S. Congr. Conc. in Lauden. 1888, 24 martii. 
Ceterum vero iste modus electionis in praxim non fuit deductus. 

Consuetudinem autem quod attinet, haec potius favet capitulo, ut 
patet, inter coetera, ex iure erigendi quartam, quod capitulum semper 
sibi attribuit et obtinuit, ex iure disponendi circa bona parochialia, ut 
fidem facit decretum capitulare anni 1714, ex eo quod semper expensas 
omnes cultus, non secus ac antea sustinuit capitulum, rependens quoque 
eleemosinam Praeposito, quum Missam pro populo celebraret, et ex eo 
quod nonnullas functiones parochiales, velut benedictiones super cada- 
veribus explere prosequuti sunt canonici, alternis vicibus, vindicatis capi- 
tulo quarta funeris et aliis quibuscumque obventionibus, nec non ex eo 
quod omnia acta parochialia signari consueverunt, non secus ac antea, 
sigyllo ipsius capituli, ut bene animadvertit sententia coram Lega. 

Decretum vero episcopi Corsani, contra quod canonici iudicium 
provocarunt ad S. Sedem, tria potissimum continet quae spectant tum 
_ curam habitualem capituli, de qua in primo dubio, tum destinationem ~ 
summae vindicatae a Gubernio, de qua in altero dubio, tum eius admi- 
nistrationem, de qua in dubio tertio. 

Quoad primum, decretum statuit: «che i quattro sacerdoti, che 
« sono indispensabili a Proposto.... debbano considerarsi come sem- 
« plici aiuti o ufficianti temporanei, ed amovibili ad nutum ». 

Verum decretum episcopi Corsani videtur considerare Capitulum 
tamquam de iure suppressum ex legibus italicis: qued nullo modo pro- 
bari potest: nam non praestat impedimentum, quod de iure non sortitur 
effectum. Quare quatuor illi sacerdotes habendi sunt ut canonici coa- 
diutores seu concurati, ad terminos decreti episcopi Della Robbia, et 
amoveri nequeunt nisi iuxta normas decreti Maxima cura ; nam curam 
animarum obtinent nativo titulo, etsi dependenter a Praeposito, ut recte 
animadvertit sententia coram Lega. 

Itaque sententia diei 17 martii 1914 in omnibus confirmanda est. 


Hisce igitur omnibus perpensis et consideratis, Christi nomine invo- 
cato, Nos infrascripti Auditores de turno, pro tribunali sedentes, et 
solum Deum prae oculis habentes, dicimus, declaramus, et definitive 
sententiamus, proposito dubio respondentes: Affirmative ad primam 
purtem, negative ad secundam, seu sententiam Rotalem diei 17 martii 
1914 confirmandam esse. 

Quam sententiam dum confirmamus etiam quoad expensas, com- 
pensari pariter volumus expensas huius tertiae instantiae. 

Mandamus autem Ordinariis loci et ministris tribunalium ad quos 
spectat, ut exsecutioni mandent hanc nostram definitivam sententiam 
et adversus reluctantes procedant ad normam sacrorum Canonum, et 
praesertim cap. 3, sess. XXV, de reform., Conc. Trid., iis adhibitis exse- 
cutivis et coércitivis mediis, quae magis efficacia et opportuna pro 
rerum adiunctis esse iudicaverint. 

Romae, in sede Tribunalis S. R. Rotae, die 9 iulii 1915. 


Aloisius Sincero, Ponens. 
Ioseph Mori. 
Fridericus Cattani. 
L. S. 
Ex Caneellaria S. R. Rotae. 
Sac. T. Tani, Notarius. 

Il 
CAUSAE ACTAE SUB SECRETO 


In S. Romana Rota, a mense decembris anni 1914 ad mensem decembris 
anni 1915, actae sunt sub secreto sequentes causae, quarum defini- 
tiva sententia editur tantum in parte dispositiva: 


I. NULLITATIS MATRIMONII ea defectu consensus propter conditionem 
turpem appositam. 

Proposito dubio: An constet de nullitate matrimonii in casu, RR. PP. 
DD. I. Prior, Ponens, A. Perathoner et P. Rossetti, Auditores de turno, 
die 10 decembris 1914, respondendum censuerunt: Negative. 

Adyersus sententiam interposita est appellatio. 


I]. Nouirratis Matrimonit ex defectu consensus propter conditio- 
nem appositam. 

Proposito dubio: An constet de nullitate matrimonii in casu, RR. PP. 
DD. I. Mori, Ponens, F. Cattani et A. Perathoner, Auditores de turno, 
die 13 ianuarii 1915, respondendum censuerunt: Negative. 

Adversus sententiam interposita est appellatio. 


III. Matrimonii ex defectu consensus ex parte mulieris. 

Proposito dubio: An constet de nullitate matrimonii in casu, RR. PP. 

DD. S. Many, Ponens, F. Heiner et I. Prior, Auditores de turno, die 
9 martii 1915, respondendum censuerunt: Negative. 
Adversus sententiam interposita est appellatio. 


IV. MaTRIMoNII ex capite affinitatis. 

Proposito dubio: An constet de nullitate matrimonii in casu, RR. PP. 
DD. A. Sincero, Ponens, I. Mori et F. Cattani, Auditores de turno, die 
23 martii 1915, respondendum censuerunt: Negative. 

Adversus sententiam interposita est appellatio. 


V. lurrum. 

Propositis dubiis: 1. An et quaenam iura in ecclesia Beati N. N. 
ab Y. Y. sacerdoti X. X. competant sive uti fundatori, sive uti patrono, 
sive alio quovis titulo. 2. An et quaenam damnorum refectio sive ob iura, 
de quibus in primo dubio, denegata, sive ob expensas pro ipsius ecclesiae 
aedificatione factas sacerdoti X. X. competat in casu: RR. PP. DD. A. Pera- 
thoner, Ponens, I. Alberti et P. Rossetti, Auditores de turno, die 27 mar- 
tii 1915, respondendum censuerunt: Ad 1. Sacerdoti X. X. competere ius 
patronatus in ecclesiam Beati N. N. ab Y. Y., ita ut, praeter alia, valeat 

functiones omnes non parochiales in ea peragere; ad 2. Sacerdoti X. X. 

competere refectionem damnorum in separata sede determinandam, expen- 

sis stricte iudicialibus exceptis, quae inter partes retinentur compensatae. 
Adversus sententiam interposita est appellatio. 


VI. NuLurratis MATRIMONII ex capite clandestinitatis et impedimenti 
vis et metus. 
Proposito dubio: An constet de nullitate matrimonii in casu, RR. PP. 
DD. A. Sincero, Ponens,.I. Mori et M. Cattani, Auditores de turno, die 
9 aprilis 1915, respondendum censuerunt: Negative. 
Adversus sententiam interposita est appellatio. 


VIL. Nuxurratis MaTrimMoni 0b simulatum consensum ex parte viri. 

Proposito dubio: An constet de nullitate matrimonii in casu, RR. PP. 

DD. A. Perathoner, Ponens, I. Alberti et P. Rossetti, Auditores de 
turno, die 21 aprilis 1915, respondendum censuerunt: Negative. 


VIIf. Nutirratis Marrimont ex capite clandestinitatis et impedi- 
menti vis et metus. 
Proposito dubio: An constet de nullitate matrimonii in casu, RR. PP. 
DD. A. Sincero, Ponens, I. Mori et F. Cattani, Auditores de turno, die 
9 aprilis 1915, respondendum censuerunt: Negative. 
Adversus sententiam interposita est appellatio. 


IX. Nuuurratis ex capite vis et metus. 

Propositis dubiis: 1. An constet de nullitate matrimonii in casu, et 
quatenus negative 2. An consilium praestandum sit SSmo pro dispensa- 
tione super matrimonio rato et non consummato, in casu, RR. PP. DD. 
I. Mori, Ponens, F. Cattani et A. Perathoner, Auditores de turno, die 
27 aprilis 1915, respondendum censuerunt: Ad 1. Providebitur.in 2°; 
ad 2. Affirmative, seu praestandum esse SSmo consilium super dispensa- 
tione matrimoni rati ef non consummati in casu. 


X. Nuuurratis Matrimonil ex capite vis et metus et ex capite affinitatis. 

Proposito dubio: An constet de nullitate matrimonii in casu, RR. PP. 

DD. F. Cattani, Ponens, I. Alberti et P. Rossetti, Auditores de turno, 
die 19 iunii 1915, respondendum censuerunt: Affirmative. 


XI. Legati Pn. 

Propositis dubiis: 1. An sit admittenda instantia Sac. N. N. de 
interventu principali Pii Instituti X. X. 2. An Sacerdoti N. N. competat 
reconventio iuxta libellum, RR. PP. DD. I. Mori, Ponens, F. Cattani et 
P. Rossetti, Auditores de turno, die 25 iunii 1915, respondendum cen- 
suerunt: Ad utrumque negative. 

XII. Proprreratis. 

Propositis dubiis: 1. An constet domum, de qua agitur, gravatam 
esse piis oneribus. Et quatenus affirmative: 2. Ad quid, ratione huius 
domus, teneatur utraque pars litigans, RR. PP. DD. S. Many, Ponens, 
I. Prior et F. Cattani, Auditores de turno, die 28 iunii 1915, respon- 
dendum censuerunt: Ad 1. Affirmative. Ad 2. N. N. teneri domum, de 
qua agitur, liberam relinquere, ad pios usus parochiales adhibendam ; 
et, quoad modum transmissionis domus, omnia gerere de mandato Epi- 
scopi; Rev. X. X. teneri omnem operam adhibere, ad mentem Episcopi 
ut N. N. praefatas obligationes impleat; Curiam tandem Episcopalem 
obligatione teneri N. N. indemnem reddendi, refusis illi praetio libellarum 
t. t., cum expensis venditionis, et expensis extraordinariis in domo ab 
eo forte factis, et deinceps, id est a die exsecutionis sententiae, omnia 
tributa aliave huiusmodi onera domui imposita solvendi, nec non et rela- 
tivorum contractuum expensas. 

Adversus sententiam interposita est appellatio. 


XII. Drrramationts. 

Propositis dubiis: 1. An constet de diffamatione in casu, ita ut 
inflicta poena sustineatur ; 2. An sit locus refectioni damnorum, quomodo 
ef quanam mensura, RR. PP. DD. G. Sebastianelli, Decanus, Ponens, 
S. Many et R. Chimenti, Auditores de turno, die 29 iulii 1915, respon- 
dendum censuerunt: Negative ad utrumque. 

Adversus sententiam interposita est appellatio. 


XIV. Nuuuiratis Matrimoni ex defectu consensus ex parte mulieris. 
Proposito dubio: An sententia Rotalis diei 18 decembris 1913 confir- 
manda sit vel infirmanda in casu, RR. PP. DD. 1. Prior, Ponens, A. Sin- 
cero et I. Mori, Auditores de turno, die 6 augusti 1915 respondendum 
censuerunt: Negative ad primam partem, affirmative ad secundam, seu 
non constare de nullitate matrimonii in casu. 
Adversus sententiam interposita est appellatio. 


XV. Nuxurratis Matrrmoni ex defectu consensus ex capite vis et 
metus et ex capile conditionis turpis contra matrimonii substantiam. 
Propositis dubiis: 1. An sententia Rotalis diei 29 novembris 1913 sit 
confirmanda vel infirmanda in casu; 2. An constet de nullitate matri- 
monti ex capilte intentionis contra eiusdem substantiam, RR. PP. DD. 
G. Sebastianelli Decanus Ponens, S. Many et R. Chimenti, Auditores de 
Turno, die 15 decembris 1915 respondendum censuerunt: Ad I Affr- 
mative ad primam partem, Negative ad secundam; Ad II Negative. 

DIARIUM ROMANAE CURIAE 


SEGRETERIA DI STATO 


NOMINE 


Con Biglietti della Segreteria di Stato, il Santo Padre si é degnato di 
noninare: 

16 gennaio 1916. — L’Emo signor cardinale Giulio Tonti, Protettore 
dell’Istituto delle Suore delle Scuole cristiane della Misericordia di Saint- 


Sauwveur-le- Vicomte. 
17 gennaio. — L’ Emo signor cardinale Gennaro Granito Pignatelli di 


Belmonte, Protettore della Congregazione Urbana dei Nobili Aulici in S. Lo- 


renzo in Fonte. 


Con Brevi apostolici il Santo Padre si é degnato di nominare: 


Assistente al Soglio Pontificio: 


23 dicembre 1915. — Mons. Agostino Dontenwill, arcivescovo titolare di 
Tolemaide, superiore generale della Congregazione degli Oblati di Maria 
Immacolata. 


Prelato Referendario della Segnatura: 
20 dicembre 1915. — Mons. Ghino Ghini, della diocesi di Cesena. 


Prelati Domestici di S. S.: 


30 dicembre 1915. — Mons. Aurelio Mazza, parroco di Curti nell’archi- 


diocesi di Salerno. 


— Mons. Giovanni Mac Dermott, vicario generale dell’archidiocesi di 
S. Giovanni di Terranova. 

ONORIFICENZE 
Con Brevi apostolici il Santo Padre si é degnato di conferire le seguenti 
onorificenze : 
Il Cavalierato dell’Ordine Piano: 
29 dicembre 1915. — Al sig. Augusto Grossi-Gondi, di Roma. 


La Commenda dell'Ordine di S. Gregorio Magno, classe civile: 


20 dicembre 1915. — Al sig. cav. Giovanni Asproni, archivista della 
Segreteria di Stato. 


La Commenda dell’Ordine di S. Gregorio Magno, classe militare: 
21 dicembre 1915. — Al sig. colonnello Carlo Edmondo Rouleau, dell’ar- 
chidiocesi di Québec. 
La Gran Croce dell’Ordine di S. Silvestro Papa: 
24 dicembre 1915. — Al sig. conte Stanislao Medolago Albani. 


ll Cavalierato dell'Ordine di S. Silvestro Papa: 
30 dicembre 1915. — Al sig. dott. Giuseppe Ciuti, di Firenze. 


NECROLOGIO 


10 gennaio 1916. — Mons. Riccardo Scannell, vescovo di Omaha (Stati - 
Uniti). 

12 gennaio. — Mons. Cirillo Geha, patriarca di Antiochia di rito greco- 
melchita. 

13 gennaio. — Mons. Basilio Hossu, vescovo di Armenopoli. 

17 gennaio. — Mons. Nicola Giuseppe Camilli, arcivescovo-vescovo di Jassi. 

